  Майя Бывальцева Ашальчи Оки нимо йӧскалык премиез таяз арын басьтозы Удмуртиысь лулчеберет удысысь дано ужась, трос аръёс ӵоже Йӧскалык театрын литературая ёзэтэн кивалтэм Анна Евсеева но Удмурт кун университетысь дышетӥсь, кылосбур тодосъя кандидат Галина Шушакова. Со сярысь ивортӥз «Удмурт Кенеш» огазеяськонлэн пресс-секретарез Елена Рябина. Та кандидатураосты толон, 14-тӥ южтолэзе, «Удмурт Кенешлэн» йӧскалык премиосъя ӧриез ӵектӥз, нош туннэ соосты огазеяськонлэн исполкомезлэн ёзчиосыз юнматӥзы. Толон люкаськылӥз йӧскалык премиосъя комиссимы <…>. Вань куриськонъёсты рос-прос эскерыса, огкылэ вуизы: премиез сётоно Анна Яковлевна Евсеевалы но Галина Николаевна Шушаковалы. Соос кыкназы но туж тыршыса пырисько удмурт движение, сюлэмзэс поныса, быдэсто котькуд ужзэс. Исполком юнматӥз быръем кандидатураосты Елена Рябина, «Удмурт Кенеш» огазеяськонлэн пресс-секретарез Озьы ик со ватсаз, туэ вить кандидатураос вал шуыса, «ваньзы ик тодмо адямиос». Йӧскалык премиез сётон луоз «Ашальчи лыдӟонъёсын» Гракын 4-тӥ оштолэзе. ВАТСАН Вань удмуртъёслэн «Удмурт Кенеш» ассоциацизылэн кичӧлтэмезъя, Ашальчи Оки нимо йӧскалык премия 1994-тӥ арын юнматэмын. Соин пусъё удмурт йӧскалык лулчеберетэз, тодос, дышетон, эм удысъёсты азинтон ужын трос тыршись нылкышноосты. Котькуд ар кык (шергес куинь) адями премиез басьтэ. Пусъёно муртъёсты ӵекто «Удмурт Кенешлэн» кар но ёрос ёзэтъёсыз, «Удмурт нылкышно кенеш», удмуртъёслэн мукет мер огазеяськонъёссы. Премилэн нырысетӥ лауреатэз луиз кылбурчи Людмила Кутянова. Тегъёс: Мерлык Ижкар Удмуртия АшальчиОки премия удмуртлык  